‘‘वंदे मातरम्‌’’ च्या सन्मानासाठी पिंपरी-चिंचवड भाजपाची एकजूट; महापालिका सभा तहकूब

Mahaenews A link to your homepage with your site title as anchor text
पिंपरी-चिंचवड : पिंपरी-चिंचवड महापालिकेच्या सर्वसाधारण सभेत गुरुवारी ‘वंदे मातरम्‌’ गीताच्या सन्मानार्थ सभा तहकूब करण्याच्या मागणीवरून काही काळ गोंधळाचे वातावरण निर्माण झाले. मात्र, या घडामोडींचा अर्थ महापौर रवी लांडगे यांच्या निर्णयाला सत्ताधारी नगरसेवकांचा विरोध किंवा भाजपमधील अंतर्गत मतभेद असा काढणे योग्य ठरणार नसून, ‘वंदे मातरम्‌’च्या सन्मानासाठी सत्ताधारी नगरसेवकांनी एकत्रितपणे भूमिका मांडल्याचे चित्र सभागृहात पाहायला मिळाले.

सभेच्या प्रारंभी विविध प्रकल्पांचे सादरीकरण सुरू असताना विरोधी पक्षनेते भाऊसाहेब भोईर यांनी त्यावर आक्षेप घेतला. त्यानंतर नगरसेवक विनोद नढे यांनी ‘वंदे मातरम्‌’ गीताच्या सन्मानार्थ अभिनंदनाचा ठराव मांडत सभा तहकूब करण्याची मागणी केली.

या मागणीवर सभागृहात विविध मतप्रवाह समोर आले. महापौर रवी लांडगे यांनी नियमित कामकाज सुरू ठेवण्याची भूमिका घेतली. त्यानंतर भाजपचे नगरसेवक महापौरांच्या आसनासमोरील मोकळ्या जागेत एकत्र आले. यावेळी ‘भारत माता की जय’च्या घोषणा देण्यात आल्या. त्यामुळे काही काळ सभागृहातील वातावरण उत्स्फूर्त आणि तापलेले पाहायला मिळाले.

हेही वाचा –  भटक्या कुत्र्यांच्या दहशतीविरोधात राष्ट्रवादी काँग्रेस पार्टी आक्रमक!

या घडामोडींकडे महापौरांच्या निर्णयाला विरोध म्हणून पाहिले जात असले, तरी भाजप नगरसेवकांची भूमिका ही ‘वंदे मातरम्‌’च्या सन्मानाशी संबंधित असल्याचे सत्ताधारी गटाकडून स्पष्ट करण्यात आले. राष्ट्रभावनेशी निगडित विषय असल्याने त्याचा योग्य सन्मान व्हावा, यासाठी नगरसेवकांनी आपली भूमिका सभागृहात मांडली.

दरम्यान, विरोधी पक्षातील नगरसेवक संदीप वाघेरे यांनी सभा दहा मिनिटांसाठी तहकूब करून त्यानंतर पुन्हा सुरू करण्याचा पर्याय सुचविला. तसेच शिवसेना आणि राष्ट्रवादी काँग्रेसच्या नगरसेवकांनीही आपापल्या भूमिका मांडल्या. त्यामुळे काही काळ सभागृहात घोषणाबाजी आणि चर्चा सुरू राहिली.

परिस्थितीचा आढावा घेत महापौर रवी लांडगे यांनी अखेर सभा तहकूब करण्याचा निर्णय घेतला. त्यामुळे ‘वंदे मातरम्‌’च्या सन्मानाचा मुद्दा मार्गी लागला आणि सभागृहातील वातावरणही शांत झाले.

अंतर्गत मतभेदांच्या चर्चेला पूर्णविराम

या घटनेनंतर भाजपमध्ये महापौर आणि पक्षनेतृत्व यांच्यात मतभेद असल्याच्या चर्चांना राजकीय वर्तुळात उधाण आले असले, तरी सभागृहातील प्रत्यक्ष घडामोडींचा संदर्भ पाहता हा निष्कर्ष घाईचा ठरू शकतो. राष्ट्रभावनेशी संबंधित विषयावर सत्ताधारी नगरसेवकांनी एकत्रितपणे भूमिका घेतल्याचेच या घटनेतून स्पष्ट झाले. महापौर रवी लांडगे यांनीही परिस्थितीचा विचार करून सभा तहकूब करण्याचा निर्णय घेतला. त्यामुळे महापौर आणि सत्ताधारी नगरसेवक यांच्यात संघर्ष निर्माण झाला, असा अर्थ काढण्यापेक्षा राष्ट्रभावनेच्या विषयावर सभागृहात झालेल्या चर्चेचा तो भाग असल्याचे मानले जात आहे.

विकासकामांवरील चर्चेकडे आता लक्ष

महापालिका सभागृहात शहरातील विविध विकासकामे, प्रकल्प आणि नागरिकांच्या प्रश्नांवर चर्चा होणे अपेक्षित आहे. त्यामुळे पुढील सभेत प्रलंबित विकासकामे आणि नागरिकांच्या प्रश्नांवर प्रभावी चर्चा होण्याकडे सर्वांचे लक्ष लागले आहे. ‘वंदे मातरम्‌’च्या सन्मानाचा मुद्दा उपस्थित झाल्यानंतर सत्ताधारी आणि विरोधकांनी आपापली भूमिका मांडली. अखेर महापौरांनी सभा तहकूब करून परिस्थितीला पूर्णविराम दिला. त्यामुळे या घटनेकडे केवळ राजकीय संघर्ष म्हणून न पाहता, राष्ट्रभावनेशी संबंधित विषयावर सभागृहात उमटलेल्या विविध प्रतिक्रियांच्या पार्श्वभूमीवर पाहणे अधिक योग्य ठरणार आहे.

महाईन्यूज-X वर फॉलो करा : महाईन्यूजला instagram वर फॉलो करा